Predsjednik Obama počeo odgovarati na kritike republikanaca
"U našoj politici ima ljudi kojima je draže da im protivnik izgubi nego da cijela nacija pobijedi. To jako šteti našoj ekonomiji"
Mitt Romney, bivši guverner Massachusettsa, koji je jedan od najpopularnijih republikanskih kandidata, ovako je nedavno sažeo bilancu Obamine administracije: "25 milijuna Amerikanaca bez posla ili samo s pola radnog vremena. Kuće gube na vrijednosti. Ljudi gube krov nad glavom jer ne mogu otplaćivati zajam." Predsjednik Barack Obama ovih dana krstari Srednjim zapadom, na turneji kojoj je cilj objasniti ekonomsku politiku Bijele kuće te prirediti teren za izbornu kampanju sljedeće godine. Kako iz Minnesote javlja Dan Robinson, predsjednik Obama će se susresti s građanima koji su, prema anketama, vrlo zabrinuti zbog gospodarske situacije u zemlji. Predsjednik Obama u svojim nastupima u Minnesoti često naglašava da su glasači na izborima prošle godine odlučili da državne ovlasti trebaju biti stranački podijeljene – na Bijelu kuću u rukama demokrata i Kongresa gdje u jednom domu većinu ima Republikanska stranka. Međutim, dodaje predsjednik, Amerikanci nisu željeli da im vlada ništa ne radi. Predsjednik svoje napore da se postigne kompromis oko državnog zaduživanja i proračunskog manjka uspoređuje s nepopustljivošću republikanaca, pogotovo onih koji imaju podršku konzervativnog Pokreta čajanke. U govoru u mjestu Cannon Falls predsjednik je rekao: "U našoj politici ima ljudi kojima je draže da im protivnik izgubi nego da cijela naša nacija pobijedi. Takvo razmišljanje jako šteti našoj ekonomiji, koja je ionako slaba." U govoru pred nekih 500 mještana Cannon Fallsa – gradića u kojem je neki američki predsjednik posljednji put bio daleke 1928. – predsjednik Obama je kritizirao republikance zbog njihove nepopustljivosti: "Vi, građani, trebate kontaktirati svoje predstavnike u Washingtonu da prestanu s političkim igrama i da u prvi plan stave opće dobro, interese zemlje." Predsjednikova turneja Srednjim zapadom dolazi u trenutku kada se postupno zahuktava izborna utrka za predsjedničku nominaciju republikanske stranke. Nekih osam političara – mahom sadašnjih i bivših kongresmena, senatora i guvernera - natječe se da bude protivnik Baracku Obami, na izborima na jesen sljedeće godine. Države Srednjeg zapada smatraju se iznimno važnima za pobjedu. Republikanski aspiranti za Bijelu kuću najviše kritiziraju Obaminu ekonomsku politiku. Mitt Romney, bivši guverner Massachusettsa, koji je jedan od najpopularnijih republikanskih kandidata, ovako je nedavno sažeo bilancu Obamine administracije: "25 milijuna Amerikanaca bez posla ili samo s pola radnog vremena. Kuće gube na vrijednosti. Ljudi gube krov nad glavom jer ne mogu otplaćivati zajam." Nezaposlenost je oko devet posto. Nedavna Gallupova anketa pokazuje da predsjednik Obama nikad do sada nije bio ovako nepopularan – tek 39 posto ispitanika smatra da on dobro obavlja svoj posao. Predsjednik nakon Minnesote odlazi u Iowu a potom u Illinois. Na jednom nedavnom skupu, predsjednik je spomenuo članak koji je u New York Timesu objavio Warren Buffet, treći najbogatiji čovjek na svijetu, koji Obamu neslužbeno savjetuje o ekonomskim pitanjima. Warren Buffet je kritizirao američku poreznu politiku koja – kako je napisao – 'od najbogatijih ne traži dovoljno veliku žrtvu'. Predsjednik Obama je rekao da Kongres treba poslušati Warrena Buffeta i dizanjem poreza za najbogatije djelomično smanjiti proračunski manjak.